再用迹字韻成一首呈判府
作者：陳與義
朝代：宋

paragraphs: 風雨一葉過，黄花已陳迹。
人貧交舊疏，歲暮日月疾。
貪人積胡椒，智不到鬼錄。
那知庾郎菜，地瘦飽金玉。
不如學服氣，清座了晨夕。
尚餘煙月債，驅使入吟筆。
晚逢葛先生，憐我出無僕。
借車得時詣，謬窺文字籙。
談詩不知疲，或作夜半客。
揮毫寫珠玉，治郡蓋餘力。
不羨江千萬，不慕李八百。
願傳公句法，容我附風翼。
城東劉子政，著書方滿屋。
昨示一篇詩，三日歎未足。
仍聞供筆硯，家有樊通德。
但恐裴公門，從此近捨湜。